Een oggend nie voldoende vir SAUK-kwessies, sê komiteeSABC-gebou in Kaapstad Foto: Maroela Media Die voorsitter van die parlementêre portefeuljekomitee oor kommunikasie het nog tyd versoek om die SAUK se raad te ondervra oor die stand van die openbare uitsaaier. Humphrey Maxegwana, ANC-voorsitter van die komitee, het gesê ŉ vergadering, wat vir volgende Dinsdag belê is, sal nie deug nie. “Die kwessies by die SAUK kan nie in een oggend bespreek word nie,” het hy aan die African News Agency (ANA) gesê. Hy het verduidelik die komitee het aan die voorsitter van die huis, Cedric Frolick, gesê sy parlementêre skedule sal gewysig moet word om tyd te gun vir verdere gesprekke met die SAUK om ŉ reeks kwessies, waaronder die omstrede verbod op die uitsaai van gewelddadige betogings en die afdanking van joernaliste, te bespreek. Die joernaliste was geslaag nadat hulle hul afdankings in die hof gedaag het. Die komitee sal Dinsdag met die raad van die SAUK en die departement van kommunikasie, in teorie ook kommunikasie-minister Faith Muthambi, en die Onafhanklike Kommunikasie-owerheid van Suid-Afrika (Okosa), vergader. “Die uitsaaier se bestuurspan, onder andere die hoof bedryfsbeampte, Hlaudi Motsoeneng, sal nie noodwendig by die vergadering ingesluit word nie,” het Maxegwana bygevoeg. Die komitee het reeds die moontlikheid ondersoek om ŉ parlementêre ondersoek van stapel te stuur oor die krisis by die SAUK. Alhoewel die Demokratiese Alliansie aanvoer hy het reeds ondersteuning van alle lede om hiermee voort te gaan, het Maxegwana benadruk dat dit slegs ŉ opsie bly. “Ons moet nog met die SAUK vergader, so dit is voortydig om nou reeds van ŉ ondersoek te praat.” Phumzile van Damme, woordvoerder van die DA, wat druk uitoefen dat ŉ ondersoek gedoen moet word by die SAUK kragtens artikel 227 van die Nasionale Vergadering se reëls, het gesê Frolick moet dringend sy goedkeuring gee om die “institusionele verrotting” van die uitsaaier te stuit. Opposisiepartye het voor vandeesmaand se plaaslikeregeringsverkiesing betoog oor die sensuur van mediadekking wat die ANC ŉ voordeel sou bied by die stembusse. Nadat die SAUK aanvanklik ŉ uitspraak deur Okosa geïgnoreer het om die verbod te laat vaar, het die openbare uitsaaier dit uiteindelik teruggetrek toe die Helen Suzman-stigting ŉ hofsaak gebring het. Lees alle vorige berigte oor die SAUK op Maroela Media.